করোনায় ঘরবন্দী: দেহে রোগ-প্রতিরোধ ক্ষমতা বাড়াতে কী খাবেন?
আজ মঙ্গলবার, ১৪ জুলাই, ২০২০ || ২৯ আষাঢ় ১৪২৭ বঙ্গাব্দ মঙ্গলবার, ১২:৫২ পূর্বাহ্ন
লাইফ স্টাইল ডেস্ক, সিএনএন বিডি ২৪.কম: সারাবিশ্বে করোনাভাইরাসে আক্রান্ত রোগীর সংখ্যা এখন সাড়ে ছয় লাখ এবং প্রায় ৩০ হাজারের বেশি মানুষ এই রোগে মারা গেছে। আমাদের দেশেও করোনাভাইরাসে আক্রান্ত রোগী শনাক্ত হয়েছে এবং এ নিয়ে এখন সবাই আতঙ্কিত।
ঘরবন্দী হয়েই দিন কাটছে সবার।
এইসময় সবচেয়ে জরুরি হলো পরিষ্কার-পরিচ্ছন্ন থাকা। এর পাশাপাশি খাবারদাবারের ব্যাপারেও হতে হবে সচেতন। যে খাবারগুলো দেহে রোগ-প্রতিরোধ ক্ষমতা বাড়ায় সেগুলো বেছে নিতে হবে।
আসুন জেনে নেই, এই সময়ে খাবারদাবারের ক্ষেত্রে কীভাবে সতর্ক থাকবেন-
মাংস ও ডিম ভালোভাবে সেদ্ধ করুন
আমরা অনেকেই ডিমের নরম কুসুম খেতে পছন্দ করি। কিন্তু বিশেষজ্ঞরা বলছেন, এই সময় ডিম এমনভাবে রান্না করতে হবে যাতে কুসুম সেদ্ধ হয়। মাংসের ক্ষেত্রেও একই কথা। মাংস ভালোভাবে সেদ্ধ করে খেতে হবে। জীবাণু যেন কোনভাবেই আপনাকে আক্রমণ করতে না পারে সেজন্যই এই পরামর্শ দিচ্ছেন বিশেষজ্ঞরা।
ভাজাভুজি কম খেতে হবে
মুখরোচক খাবার হিসেবে ভাজাভুজির তুলনা নেই। তবে এইসময় যেহেতু ঘরেই থাকতে হচ্ছে, আর ঘরে থাকলে শারীরিক পরিশ্রম কম হয়। ফলে ওজন বেড়ে যাওয়ার সম্ভাবনা থাকে। ভাজাভুজি কম খেলে ওজন বেড়ে যাওয়ার ভয় থাকবে না। অন্যদিকে, গ্যাস্ট্রিকের সমস্যাও দেখা দেবে না।
শাক-সবজি রাঁধবেন যেভাবে
কম তেল ও মশলা দিয়ে রান্না করা সবজি অত্যন্ত স্বাস্থ্যসম্মত। এভাবে রান্না করলে শিশুরাও খেতে পারবে। প্রতিদিন অন্তত ৩ ধরনের সবজি খাওয়া ভালো।
ফলমূল করুন বিষমুক্ত
ফলমূলে ফরমালিক মেশানোর ঘটনা নতুন কিছু না। ফলমূল যেহেতু কাঁচা খেতে হয়, ফলে এতে থাকা ফরমালিন শরীরের জন্য অত্যন্ত ক্ষতিকর। এইসময় ফলমূল খাওয়ার ক্ষেত্রে একটু সতর্ক থাকুন। পানিতে লবণ ও ভিনেগার মিশিয়ে তাতে ফল ডুবিয়ে রাখুন। ৩০ মিনিট পর পরিষ্কার পানি দিয়ে ধুয়ে সেই ফল খান। এছাড়া ফার্মেসি ও সুপার শপে পাওয়া যায় ক্নিনআভা। ফল জীবাণুমুক্ত করার জন্য ক্লিনআভাও অত্যন্ত কার্যকরী।
ভিটামিন সি খান
রোগ প্রতিরোধ ক্ষমতা বাড়ানোর অত্যন্ত কার্যকর উপায় হলো ভিটামিন সি জাতীয় খাবার খাওয়া। লেবু, কমলা, মালটা, আঙুরসহ টকজাতীয় ফল এইসময় বেশ উপকারি। দিনে ২ রকমের ফল খাওয়া ভালো।
প্রাপ্তবয়স্ক মানুষের প্রতিদিন অন্তত ২ থেকে ৩ লিটার পানি খাওয়া উচিত। বাসায় কাটানো এই সময়ে যেন শরীরে পানির অভাব দেখা না দেয়। তাছাড়া গরমও পড়েছে বেশ। ফলে যথেষ্ট পানি পান করুন।
রান্নাঘর পরিষ্কার রাখুন। অসলভাবে সময় না কাটিয়ে ঘরের টুকটাক কাজ সেরে ফেলুন। এতে শারীরিকভাবে সুস্থ থাকার পাশাপাশি একঘেয়েমিও দূর হবে।